Žiak, Miroslav, poslanec NR SR (2022-03-15):
Všetci poznáme šmejdov. Šmejdi sú tí, ktorí predávajú hrnce alebo iné nepotrebné veci pre našich dôchodcov a za vysoké peniaze. Vyslovene ich klamú a zavádzajú. A takýchto putinovských šmejdov máme tu v Národnej rade. Dovolím si citovať z vystúpenia pred Národnou radou niektorých týchto šmejdov: „Nikdy proti Rusku, nikdy proti Rusku! Vojna prichádza zo Západu, mier z Ruska.“ Takíto šmejdi, ale aj iní, bohužiaľ, nie sú prítomní dnes v Národnej rade tak ako pred mesiacom, keď minister obrany predkladal obrannú zmluvu, ktorú dokonca sami iniciovali. Zrejme im to už nevyšlo v prieskumoch, lebo zistili, že agresívne Rusko nie je sympatické pre našich obyvateľov. Každý si vie prestaviť utekajúcu rodinu ženu s dieťaťom alebo s viacerými deťmi, ktorí stratili svoje bývanie alebo svojho manžela. Jeden z týchto politických šmejdov, Putinových šmejdov, dokonca dneska spomínal prezidentskú dcéru, aká je to tlačenka, v regionále RTVS, pritom oni sami v strane majú synovca vysokopostaveného funkcionára za podpredsedu. Nechutní, cynickí šmejdi. Opätovne chcem poďakovať Robertovi Ficovi, že nadviazal spoluprácu o obrannej dohode s USA a dlho sa držal tejto, tejto dohody, dokým mu neprišli prieskumy inak, potom však otočil. Preto sa dostávam aj k strane HLAS, ktorá mala konečne ideálnu šancu sa vymedziť od ich extrémistického jadra, strany SMER. Avšak najtragickom... najtragicko... tragikomickejšou postavou tohoto celého je bývalý veľvyslanec vo Washingtone Peter Kmec, ktorý sprostredkoval stretnutie Roberta Fica s americkým prezidentom, ktorý v podstate inicioval takúto dohodu a nakoniec za ňu nehlasoval. On sa musí v tom diplomatickom svete hanbiť tak, že asi ani na oči týmto ľuďom nemôže prísť. O tom, že sú to pokrytci, sa nemusíme baviť a robia len to, čo im vyjde v prieskumoch. Je to smutné a tragické. Potom tu máme ďalších politických, politických šmejdov, ale oceňujem ich odvahu, že dokázali ostať aspoň v tejto sále. Už v roku 2017 odhalili nemecké médiá, že táto strana Mariana Kotlebu je platená cez ruských oligarchov od Konstantina Malofejeva, a po včerajších informáciách máme nové, nové, nové informácie, že obvinený Jozef Garbár, dokonca ktorý sa priznal, daroval tejto strane 10 000 euro. Myslíte si, že on si ich vytiahol z vačku, len tak prišiel? Každý príčetný človek vie, že táto strana chce odísť z NATO, chce odísť z Európskej únie a nerobí to preto, že si to myslia, robí to, robia to preto, lebo za to majú dobre zaplatené. (Ruch v sále.) V podstate ale túto stranu nemusíme až tak riešiť. Jej predseda bude pravdepodobne právoplatne odsúdený a ďalší dvaja poslanci, Marek Kotleba, Medvecký, budú pravdepodobne tiež obvinení. Už sú obvinení, ešte si zrejme neprevzali – ako obyčajne – svoje obvinenia, takže táto strana pre nás už neni nejaký... veľkým, veľkým sústom. Ale chcel by som sa ich spýtať, však budú môcť na mňa reagovať fakticky, že či sú ochotní zobrať tých sýrskych bojovníkov a čečenských bojovníkov bojujúcich na strane Ruska a týchto moslimov, lebo vy ste sa pasovali ako bojovníci proti migrantom a proti Islamu, že či týchto bojovníkov, keď ich Putin odkopne, prijmete do svojich rodín. Veď to sú vaši kamaráti, ruskí bojovníci. Ale dosť bolo o Ľudovej strane Naše Slovensko a máme tu najväčší zákusok – stranu REPUBLIKA. Tri dni alebo dva dni pred rukou inváziou poslanec Miroslav Suja, detviansky výpalník, rozprával o tom, ako americká tajná služba prichádza s informáciou, že ruské invazívne vojská zaútočia na Ukrajinu. Zosmiešňoval tieto informácie. Taký hrdina je, že tu teraz ani nedokáže sedieť. Taký je to hrdina. Ziapať, húkať, to je jeho, ale nemá ani toľko chochmesu, aby sa postavil pred národ a ospravedlnil sa. Ďalší šmejd zo strany REPUBLIKA – Uhrík, ktorý nás zastupuje, Slovensko, ja sa hanbím za takéhoto človeka, ktorý vystúpil v pléne europarlamentu a rozprával o tom, že Američania vyprovokovali vojenský konflikt na Ukrajine. Tomu snáď nemôže veriť ani polopríčetný človek. Týmto jeho žvástom ne... ja akože verím, že táto strana skončí tak, ako si zaslúži, a k tomu dopomôžu ľudia ako... ako je Jozef Garbár alebo Jozef Mihalčin, ktorý bol tiež obvinený a bol poslancom, teda bol asistentom poslanca Miroslava Suju. Milan Mazurek nás označoval za vlastizradcov, keď sme si konali našu legitímnu povinnosť ako poslancov Národnej rady. Hlasovali sme v najlepšom vedomí a svedomí, aby sme splnili to, čo Robert Fico vyrokoval. A teraz sa ukázalo, že to bolo správne. Opakujem – aj polopríčetný človek vidí, čo sa deje na Ukrajine a aký je Rusko agresor. A ďakujem mojim kolegom poslancom, ktorí za túto zmluvu budú hlasovať, a verím, že tá vojna nebude pokračovať aj na naše územie, ale ak by sa také niečo stalo, tak my musíme urobiť tvrdé kroky. Ďakujem, pán minister.